myrra
Myrra er aromatisk gummiharpiks, der er dannet ved indtørring af den bitre mælkesaft fra en busk af planteslægten Commiphora, som vokser i Somalia.
Myrra er rødbrune, uregelmæssige eller dråbeformede stykker og består af ca. 60 % gummi og ca. 5 % æteriske olier. Myrratinktur anvendes til pensling af blister på tandkødet.
Myrra har fra de ældste tider været anvendt som bestanddel i røgelse og salver og blev i årtusinder f.v.t. brugt af egypterne til balsamering.